Strømprisen blir den høyeste på årevis i vinter: Dette er årsakene

Strøm har kostet nordmenn dyrt i 2018, med en økning i snittprisen på 55 prosent over fjoråret – og det blir ikke billigere til vinteren.

SPARING HJELPER IKKE: Til tross for at kraftprodusentene har spart vann til vinteren, går det mot å bli den dyreste norske vinterstrømmen siden 2011. Her Hunderfossen kraftstasjon i Gudbrandsdalslågen. Vis mer byoutline Foto: Paul Kleiven Scanpix

Publisert: Publisert: 15. desember 2018 14:37

Strømprisene hos kraftbørsen Nord Pool har i år sett en snittpris på 42 øre kilowattimen, en markant økning fra 27 øre, som var snittprisen for 2017, skriver Energi Norge i en pressemelding.

– Det er uvanlig høye priser akkurat nå, sier informasjonssjef i Energi Norge Aslak Øverås til E24.

Mye av årsaken bak prisoppgangen kan skyldes på været.

– Det har vært store variasjoner i nedbør i 2018, forsetter Øverås og viser til at Norge får 96 prosent av kraftproduksjonen sin fra vannkraft.

Tre hovedfaktorer

Han trekker frem tre hovedfaktorer for prisutviklingen i strømmarkedet:

LAVE VINTERPRISER: Informasjonssjef i Energi Norge Aslak Øverås forklarer at markedet venter laveste vinterpriser på flere år, men at mye enda kan forandre seg. Vis mer byoutline Foto: Øystein Andreas Bjerke Energi Norge

– Det er nedbør, som bestemmer hvor stor tilgangen blir på vann, samt kraftmarkedene rundt oss – det innebærer blant annet tilbudet på vindkraft samt prisene på kull og CO₂-utslipp, sier han.

En rekordtørr sommer dro med seg strømprisene oppover, og selv om en stormfull høst fylte opp vannmagasinene, var det en annen faktor som veide enda mer for strømmarkedet.

– Det som har påvirket strømprisene mest er nok økningen i prisene på kull, gass og CO₂-utslipp, forklarer Øverås.

Sistnevnte har tredoblet seg i 2018 alene – det har store innvirkninger på strømproduksjonen i Europa, hvor store deler av strømmen kommer fra kull og gass – og siden Norge er tett knyttet til det europeiske markedet, smitter oppgangen nordover.

Til slutt legger Øverås frem temperatur som en tredje faktor, en viktig brikke på etterspørselssiden.

– Dersom det blir en kald vinter vil folk bruke mye strøm, og det trekker opp prisene, forklarer han.

Allerede nå tyder mye på at den nordlige halvkule vil få en kald vinterperiode i januar, ifølge kraftmeterolog Frode Håvik Korneliussen i StormGeo, skriver VG.

Dyreste vinterpriser siden 2011

Nå venter strømmarkedet at prisene vil holde seg på dagens nivåer i vinter – det gjør at norske husholdninger kan se den dyreste vinterstrømmen siden 2011, ifølge Øverås.

– Det må vi nok regne med, sier informasjonssjefen.

Han legger til at forventningene til vinterprisene baseres på et begrenset handelsvolum fra profesjonelle krafttradere.

– Så mye kan endre seg, dette er ikke en fasit.

I skrivende stund tyder månedskontraktene for januar-mars på at nordmenn vil betale omkring 50 øre kilowattimen, noe som i så fall blir det høyeste nivået på flere år.

Det er i midlertidig noe lavere enn Sverige og Danmark, som må bla opp rundt 55 øre per kilowattime, ifølge tall fra Nord Pool.

Går ikke tom

Til tross for en rekordtørr sommer, står ikke Norge i fare for å gå tom for strøm med det første.

– Regnværet i høst har fylt opp vannkraftmagasinene til nærmere normalen for årstiden, skriver Energi Norge i pressemeldingen.

I tillegg var nettoeksporten av kraft for perioden januar til november 4,6 TWh (milliarder kilowattimer) lavere enn tilsvarende periode i fjor, samtidig som Norge var netto importører av kraft i flere uker.

– Det betyr at kraftprodusentene har spart vann til vintertiden. I normalår produserer Norge langt mer strøm enn vi bruker selv, skriver organisasjonen.